Virallinen lehti nro C 320 , 28/10/1996 s. 0198



B4-0999, 1023, 1040, 1047, 1061, 1065, 1066 ja 1069/96 Päätöslauselma laittomien maahanmuuttajien karkottamismenettelyistä Euroopan parlamentti, joka - ottaa huomioon 28. heinäkuuta 1951 tehdyn Geneven yleissopimuksen pakolaisten oikeusasemasta, - ottaa huomioon yleissopimuksen ihmisoikeuksien ja perusvapauksien suojelemisesta tehdyn Euroopan yleissopimuksen, - ottaa huomioon neuvoston 22. joulukuuta 1995 antaman suosituksen laittoman maahanmuuton ja laittoman työvoiman ehkäisemisestä, - ottaa huomioon aikaisemmat maahanmuuttoa ja turvapaikkaoikeutta koskevat päätöslauselmansa, erityisesti 21. syyskuuta 1995 antamansa päätöslauselman komission maahanmuuttoa ja turvapaikkapolitiikkaa koskevasta tiedonannosta neuvostolle ja Euroopan parlamentille (KOM(94)0023 - C3-0107/94) ((EYVL C 269, 16.10.1995, s. 156)), - ottaa huomioon rasismista, muukalaisvihasta ja antisemitismistä antamansa aikaisemmat päätöslauselmat, A. ottaa huomioon Euroopan todellisen maahanmuuttotilanteen sekä laittomien maahanmuuttajien oleskelun unionin alueella, B. pahoittelee joissakin Euroopan unionin maissa, erityisesti Ranskassa, Espanjassa ja Belgiassa viime kuukausina ilmenneitä välikohtauksia, C. katsoo, että joidenkin Euroopan unionin jäsenvaltioiden maahanmuuttolakien kehitys on huomattavasti heikentänyt joidenkin maahanmuuttajien asemaa ja että huomattava määrä näistä on menettänyt oleskeluoikeutensa ja siten muuttunut laittomiksi maahanmuuttajiksi, D. katsoo, että Geneven yleissopimus takaa perheiden yhdistämisoikeuden, E. on järkyttynyt siitä, että jotkut Euroopan unionin karkottamat maahanmuuttajat on teloitettu tai pidätetty mielipidesyistä heidän palattuaan alkuperämaahansa; 1. Vahvistaa, että on välttämätöntä kaikissa olosuhteissa taata ihmisoikeuksien kunnioittaminen sekä laittomien maahanmuuttajien inhimillinen kohtelu erityisesti terveydenhoidon ja koulutuksen alalla; 2. Katsoo, että laittomia maahanmuuttajia ei saa palauttaa näiden alkuperämaihin ellei voida olla varmoja heidän turvallisuutensa ja perusoikeuksiensa kunnioittamisesta alkuperämaassa ottaen huomioon heidän uudelleenintegroitumisensa maansa talous- ja yhteiskuntaelämään; 3. Kehottaa jäsenvaltioita käsittelemään laittomia maahanmuuttajia koskevia kysymyksiä tapauskohtaisesti välttäen kaikkia summittaisia menettelyjä ja noudattaen tapausten yhtäläisen käsittelyn periaatetta; 4. Kehottaa komissiota tekemään aloitteita, joilla vahvistetaan jäsenvaltioiden yhteistoimintaa laittomiin maahanmuuttajiin sovellettavan politiikan suhteen; 5. Arvostelee neuvoston turvautumista suosituksiin, joita ei mainita Euroopan unionista tehdyn sopimuksen VI osastossa ja joista Euroopan parlamenttia ei ole koskaan kuultu; muistuttaa, että tämä käytäntö johtaa parlamentaarisen valvonnan puutteeseen, koska aiheen «eurooppalaistaminen» johtaa kansallisten parlamenttien poissulkemiseen samalla kun kukaan ei ole vastuussa Euroopan parlamentille; 6. Kehottaa toimivaltaista valiokuntaansa toteuttamaan Euroopan unionin jäsenvaltioiden karkotus- ja palauttamispolitiikkoja ja -käytäntöjä koskevan perusteellisen tutkimuksen ja laatimaan yksityiskohtaisen mietinnön; kehottaa komission toimivaltaisia yksiköitä ja EU-sopimuksen K.4 artiklan mukaisesti perustettua komiteaa avustamaan tässä tutkimuksessa; 7. Tuomitsee jyrkästi politiikat, jotka edistävät ulkomaalaisia kohtaan tunnettua epäluottamusta ja lisäävät yhteiskunnan ulkopuolelle sulkemiseen ja muukalaisvihaan perustuvaan demagogiseen politiikkaan kiihottavien tahojen uskottavuutta; 8. Vaatii jäsenvaltioita kohdistamaan erittäin voimakkaita sanktioita kaikkiin niihin, jotka hyödyntävät maahanmuuttajia ja hyötyvät näiden arkaluontoisesta tilanteesta; 9. Kehottaa puhemiestään välittämään tämän päätöslauselman neuvostolle ja komissiolle.